Kisah Palui: Anggota KPU
PARAK pulang pamilukada gasan mamilih Kapala daerah lawan wakilnya. Palui taumpat jadi panitia pamilukada dikampungnya. Macam-macam parsiapan gasan pamilukada tahun ini. Kurang labih kaya pamilukada samalam, cuma amun gawian tanyaman pamilu pilpres, kada banyak calonnya. Nang tauyuhi cuma mandata ulang DPT-nya haja.
“Kaya apa Lui, ikam siap hajakah?” ujar Tulamak manakuni Palui.
“Insya Allah siap banar, sabab samalam kami sudah mandata ulang DPT, supaya kada camuh kaya samalam,” ujar Palui mamadahi.
“Syukur ai mun kaya itu,” ujar garbus jua.
Rahatan buhannya asik bapanderan, datang julak Ijul baparak handak minum di warung acil Irus.
“Napa nang dipanderakan Lui pina bapicik banar?” ujar julak managur Palui wan
kawalannya.
“Kami mamader parsiapan pamilukada kaina lak ai,” sahut Palui.
“Aku sudah didaftar kalu Lui? Jangan tatinggal lagi kaya samalam,” ujar julak maingatakan Palui.
“Aman ja lak ai, apalagi pian tamasuk anggota KPU jadi kada usah dicatat lagi,” ujar Palui pulang.
“Pabila Lui julak Ijul diangkat urang jadi anggota KPU?” ujar Tulamak hiran
mandangar Palui mamadahi julak Ijul anggota KPU.
“Nah bubuhan ikam kada tahu kah bahwa julak ini anggota KPU?” ujar Palui.
“Ikam jangan maada-ada Lui ai, satahuku sidin tu badagang minyak ja... kada suah
malihat sidin tulak kakantor KPU sana,” ujar Garbus mangaramputakan.
“Amun bubuhan ikam kada pacaya, takuni langsung sidinnya,” ujar Palui.
“Bujur kah lak pian anggota KPU,” ujar Tulamak manakuni julak.
“Bujur banar Mak ai, waktu aku baumur 50-an sudah jadi anggota KPU,” ujar julak
mambujurakan pander Palui.
“Nah iya kalu, julaknya sudah ma-akui,” ujar Palui takurihing.
“Hadang dahulu, aku pina kada nyaman galagat nah,” ujar Tulamak marasa kana gawi.
“Buktiakan lak bahwa pian tamasuk anggota KPU,” ujar Palui manyuruh julak mambuktiakan.
“Ini lihati Mak rambutku putih bahuban kada?” ujar julak Ijul mamacul ka kupiah sidin.
“Napa hubungannya rambut bahuban lawan anggota KPU?” ujar Garbus kada paham.
“Julak ini anggota KPU alias bubuhan ‘Kapala Panuh Uban’. Bujur kalu kapala sidin
hibak lawan huban?” ujar Palui mangalakak tatawa.
“bujur jua sakalinya kita digawinya pulang,” ujar Tulamak gagarunum.
“Makanya bakawan lawan Palui tu harus sabar-sabar, supaya tahan bila diakalinya,” ujar julak Ijul umpat mahuhulut. Ranai Garbus wan Tulamak kada sing bunyian lagi. (bpost/fai)Source: BPost
Share this Article on :
Label: Kisah Palui
min_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn eng_Latn bjn_Latn